કુલ ૨૪ વીઘા જમીનમાંથી ૭ વીઘામાં બાંધકામ થયું છે, બાકીની જગ્યામાં ભીખાભાઈને અનેક આયોજનો કરવાં છે. તેમની વાણી અનેરા ઉમંગ અને ઉત્સાહથી ભરેલી છે, કદાચ સત્કાર્યોનો આત્મસંતોષ તેમની વાણીમાં ઝળકે છે. ભવિષ્યમાં વૃદ્ધાશ્રમ તથા પક્ષીઘર બનાવવાની તેમની યોજનાઓ છે. તો સાથે શિવમંદિર પણ બન્યું છે. બાકીની જમીન પર વાવણી અને વરસાદ પછી લીલી ચાદર પથરાઈ છે. અહીં પાગલોને મારવામાં આવતાં નથી, પ્રેમથી તેમનું ધ્યાન રખાય છે, સંભાળ લેવાય છે, નવડાવાય છે, ખવડાવાય છે, વાળ, નખ વગેરે કાપી અપાય છે અને તેમને સમાજની મુખ્ય ધારામાં ફરીથી ભેળવી શકાય તે માટેના બધાં પ્રયત્નો કરવામાં આવે છે. ગીર ગાયોથી સમૃદ્ધ એવી એક ગૌશાળા બનાવવાની શ્રી ભીખાભાઈની ઈચ્છા છે, એ ગાયોના દૂધનો ઉપયોગ ફક્ત આ લોકો માટે જ થાય તો તેમને વધુ ઝડપથી સાજાં કરી શકાય એવી તેમની માન્યતાએ આ ગૌશાળાની શરૂઆત કરાવી છે, આજે અહીં ત્રણ ચાર ગાયો છે, અને હવે ગૌશાળા પણ ગીરગાયોથી ધમધમવાની છે.